**PÁLYÁZATI KIÍRÁS**

**Lakóközösségek és önkormányzati intézmények részére növényesítés támogatására**

**2025. év**

Budapest Főváros VII. kerület Erzsébetváros Önkormányzata Képviselő-testületének Városüzemeltetési Bizottsága … /2025. (III.18.) döntése alapján a lakóközösségeknek és az önkormányzati intézményeknek nyújtandó növényesítési támogatásról szóló 28/2013. (V.31.) önkormányzati rendeletében foglaltak alapján pályázatot ír ki kerületi lakóközösségek és önkormányzati intézmények növényesítésének támogatására.

**Támogató:** Budapest Főváros VII. kerület Erzsébetváros Önkormányzata

**A pályázati eljárás lebonyolítója:** Budapest Főváros VII. kerület Erzsébetvárosi

Polgármesteri Hivatal Városüzemeltetési Irodája

**A benyújtás határideje:** A pályázat a támogatási keret kimerüléséig nyújtható be, de legfeljebb **2025. szeptember 15.** napja 24:00 óráig. **A határidőn túl benyújtott pályázat elutasításra kerül.**

**A pályázatok elbírálásának tervezett határideje:** folyamatos,de legfeljebb a pályázat benyújtásának határidejét követő 30. nap, azaz **2025. október 15.**

**Rendelkezésre álló forrás**

Budapest Főváros VII. kerület Erzsébetváros Önkormányzata költségvetésében a jelen kiírás meghirdetésekor **6.000.000,-Ft**, azaz hatmillió forint áll rendelkezésre a jelen pályázaton résztvevő nyertes pályázók részére.

**Pályázók köre**

**A pályázaton részt vehetnek** a VII. kerület közigazgatási területén lévő

* társasházak
* lakásszövetkezetek (a lakásszövetkezetekről szóló 2004. évi CXV. tv. 2. § (1) bek.)
* önkormányzati lakóépületek kezelője (a), b), c) a továbbiakban együtt: lakóközösségek)
* a Budapest Főváros VII. kerület Erzsébetváros Önkormányzata irányítása alá tartozó intézmények.

**A pályázat célja**

Zöldfelület méretének növelése, meglévő zöldfelület állapotának javítása az ingatlanokon.

**Támogatható tevékenységek köre:**

1. Meglévő zöldfelület beültetése cserjékkel, évelőkkel.
2. Meglévő zöldfelület termőképességének javítása, komposzt vagy szerves trágya bekeverésével vagy termőföld ráhordásával.
3. Fák ápolása szakember által, facsemeték kivételével:
   1. ifjítás, gallyazás, gyökérmetszés, odúkezelés, kötözés keletkezett sebfelületek kezelésével,
   2. vadgesztenyefa vadgesztenyelevél-aknázómoly elleni védelme, hatóanyag gyökfőnél történő beinjektálásával,
   3. elhalt fa kivágása és pótlása legalább 14/16 cm törzskörméretű díszfa ültetésével, nem megfelelő telepítési feltételek esetén planténerbe ültetett 10/12 cm törzskörméretű díszfával.
4. Burkolt udvarokban nagyméretű, lehetőleg legalább 60x60x80 cm-es planténerek kihelyezése, feltöltése termőfölddel, beültetése fákkal, cserjékkel, évelőkkel.
5. Növényesítéshez kapcsolódó szállítás költsége.
6. Függőfolyosók korlátainak díszítése azonos színű és anyagú, egységes balkonládák kihelyezésével, beültetés egynyári és/vagy kétnyári és/vagy évelő növényekkel, öntözésükre csepegtető rendszer kialakítása.
7. Növényesítéshez kapcsolódó eszközök beszerzése (pl. gereblye, metszőolló, kapa, ültetőlapát, kultivátor, ásó, ültetőkanál, sövénynyíró, stb.).
8. Épület utcai homlokzatán található ablakok és erkélyek legalább felének növényesítése azonos színű és anyagú, egységes balkonládák kihelyezésével, beültetésük egynyári és/vagy kétnyári és/vagy évelő növényekkel.
9. Faültetés meglévő zöldfelületen.
10. Régi, balesetveszélyes növényágyás felújítása.
11. Új zöldfelület kialakítása az alábbi esetekben:
    1. burkolat feltörése és eltávolítása, talajcsere 50-100 cm vastagságban, vagy hasonló mélységben átkeverés komposzttal/szerves trágyával, növényágyás kialakítása, beültetése cserjékkel és/vagy évelőkkel
    2. kiemelt ágyás készítése burkolat meghagyásával, megfelelő szegély kialakításával, ágyás feltöltése komposzttal és/vagy szerves trágyával kevert termőfölddel legalább 40 cm vastagságban, beültetése cserjékkel és/vagy évelőkkel
    3. zöldtető kialakítása a ház udvarán, erre alkalmas tetőzeten.
12. Régi, balesetveszélyes növényágyás elbontása, helyette új zöldfelület kialakítása az alábbi esetekben:
13. burkolat feltörése és eltávolítása, talajcsere 50-100 cm vastagságban, vagy hasonló mélységben átkeverés komposzttal/szerves trágyával, növényágyás kialakítása, beültetése cserjékkel és/vagy évelőkkel
14. kiemelt ágyás készítése burkolat meghagyásával, megfelelő szegély kialakításával, ágyás feltöltése komposzttal és/vagy szerves trágyával kevert termőfölddel legalább 40 cm vastagságban, beültetése cserjékkel és/vagy évelőkkel

A **megvalósulást követően a gondozást/ápolást** a pályázónak kell biztosítania.

A megvalósítási helyszín nem térhet el a pályázatban megadott címtől, a közterület határain kívülre nem eshet.

**A támogatás formája, mértéke:**

A **támogatás** **formája:** vissza nem térítendő támogatás.

**Mértéke:** a pályázó által benyújtott és a döntéshozó által elfogadott, a **pályázati adatlapon rögzített** **pályázati költségvetés**.

**Az elnyerhető támogatás összegének felső határa**: 400.000 Ft.

**A támogatás intenzitásának mértéke:** 50 %.

**A támogatás rendelkezésre bocsátása**: utófinanszírozás, egy összegben.

A támogatás benyújtásához saját forrás szükséges, mértéke 50 %.

**A pályázat benyújtásához szükséges dokumentumok:**

* Kitöltött **„Pályázati Adatlap**” (1. melléklet)
* **Közös képviselő megválasztásáról** szóló társasházi közgyűlési **határozat másolata**
* A pályázó társasház, lakásszövetkezet közgyűlésének **pályázati részvételre vonatkozó döntése**. *(A pályázat benyújtásához a társasházakról szóló 2003. évi CXXXIII. törvény szerinti közgyűlési döntés szükséges)*
* Költségvetés

**A pályázat benyújtásának módja és helye:**

**A Pályázati kiírás és mellékletei** az alábbi módokon szerezhetők be:

letölthetők az Önkormányzat honlapjáról ([www.erzsebetvaros.hu](http://www.erzsebetvaros.hu), vagy az erre vonatkozó igény telefonon (06-1-462-3287) vagy e-mailben ([varosuzemeltetes@erzsebetvaros.hu](mailto:varosuzemeltetes@erzsebetvaros.hu)) történő jelzését követően megküldésre kerül elektronikusan az igénylő részére.

* A pályázat a pályázati kiírás meghirdetését követően azonnal beadható és folyamatosan történik a döntés-előkészítés.
* **A pályázat benyújtásának módja:** **postai úton** **postai ajánlott küldeményként** az Önkormányzat címére (1073 Budapest, Erzsébet krt. 6.) feladni egy példányban papír alapon és egy példányban elektronikus adathordozón (CD, DVD) PDF formátumban. A borítékra kérjük ráírni: **„2025. évi növényesítési pályázat” vagy**
* **elektronikusan, azaz ügyfélkapun/cégkapun keresztül** (Hivatali kapu elérhetőség: rövid név: BPVIIPH KRID kód:500127390) lehet benyújtani.
* Postai feladás esetén, a borítékon szereplő postai bélyegzőn lévő dátum számít a benyújtás időpontjának. Elektronikus úton, azaz ügyfélkapun, cégkapun keresztül (Hivatali kapu elérhetőség: rövid név: BPVIIPH KRID kód:500127390) történő feladás esetén az elküldés időpontja számít a benyújtás időpontjának.
* A döntés-előkészítési munkákat a Polgármesteri Hivatal végzi.
* A pályázatokat az Önkormányzat Képviselő-testületének Városüzemeltetési Bizottsága bírálja el.
* A pályázatok tartalmi és formai szempontból is értékelésre kerülnek. A pályázatok borítékbontását a Polgármesteri Hivatal végzi. A bontási jegyzőkönyvben rögzíteni kell az érvényes és érvénytelen pályázatokat, valamint azon pályázatokat, melyek hiánypótlással érvényessé tehetők. Ha a pályázó a pályázatot hiányosan, hibásan nyújtotta be és a hibák, hiányosságok olyan jellegűek, melyek hiánypótlás során pótolhatók, **hiánypótlási felhívás** kerül kiküldésre a pályázó részére.
* **Egy alkalommal van lehetőség** **hiánypótlás**ra az eljárás során. **A hiánypótlási felhívás** elektronikusan, azaz cégkapun/ügyfélkapun vagy postai úton tértivevényes küldeményként kerül kiküldésre. Az elektronikusan kiküldött hiánypótlási felhívás esetén a kézhezvétel napja az a nap, amikor a pályázó a dokumentumot letölti. Ha a kézbesítési rendszer azt igazolja, hogy a pályázó az elektronikus úton megküldött iratot az értesítés ellenére nem vette át, az iratot az értesítési igazolásban feltüntetett időpontot követő 5. munkanapon kézbesítettnek kell tekinteni (kézbesítési vélelem).
* A **hiánypótlást** a hiánypótlási felhívás kézhezvételétől számított **10 munkanapon belül kell teljesíteni.**

**A hiánypótlás benyújtásának módja:**

* **postai úton** **postai ajánlott küldeményként** feladni az Önkormányzat címére (1073 Budapest, Erzsébet krt. 6.) egy példányban és egy példányban elektronikus adathordozón (CD, DVD) PDF formátumban. A borítékra kérjük ráírni: **„2025. évi növényesítési pályázat hiánypótlás” vagy**
* **elektronikusan, azaz ügyfélkapun/cégkapun keresztül** (Hivatali kapu elérhetőség: rövid név: BPVIIPH KRID kód:500127390) lehet benyújtani.
* Postai feladás esetén, a borítékon szereplő postai bélyegzőn lévő időpont számít a benyújtás időpontjának. Elektronikus úton (ügyfélkapun, cégkapun keresztül) történő feladás esetén az elküldés időpontja számít a benyújtás időpontjának.

Amennyiben a pályázó a hiánypótlást is hibásan, hiányosan teljesíti, a hiányosságokat nem pótolja a hiánypótlási felhívásban meghatározott határidőn belül, a hibás, hiányos pályázat további vizsgálat nélkül elutasítható.

**A pályázat lebonyolítása:**

A pályázat eredménye az Önkormányzat honlapján, és a Polgármesteri Hivatal hirdetőtábláján közzétételre kerül, valamint a pályázók elektronikus úton, azaz ügyfélkapun illetve cégkapun keresztül vagy postai úton értesítést kapnak.

A nyertes pályázókkal **támogatási szerződést köt az Önkormányzat.**

A pályázat eredményét tartalmazó értesítést követően a pályázónak 30 nap áll rendelkezésére a felhatalmazó levél megküldésére. A formailag és tartalmilag megfelelő banki felhatalmazó levél benyújtását követően kerül sor a támogatási szerződés előkészítésére és aláírására. A pályázónak a szerződés aláírására a szerződés elkészültéről szóló értesítéstől számított 30 nap áll rendelkezésre, melynek eredménytelen eltelte után a pályázat érvénytelennek minősül.

A pályázattal történő **elszámolás**, illetve a számlák benyújtásának **határideje** a megkötött támogatási szerződés aláírásától számított 150. nap.

Amennyiben a pályázat nyertese az elszámolás benyújtására nem képes a támogatási szerződésben meghatározott határidőben, a **határidő lejártát megelőző 45. napig** kezdeményezheti az Önkormányzat felé a **határidő** (legfeljebb három hónappal történő) **meghosszabbítását.** A kérelemről a Városüzemeltetési Bizottság dönt. Amennyiben a nyertes pályázó nem tartja be a támogatási szerződésben meghatározott elszámolási határidőt, jogosultsága a támogatásra szerződésszegés miatt megszűnik.

A pályázati **támogatás folyósítására** az elszámolást követően kerülhet sor.

**Jogorvoslat**

**A pályázó a döntéssel szemben jogorvoslattal élhet** a döntés kézhezvételétől számított 10 munkanapon belül.

**A jogorvoslati kérelem benyújtásának módja:**

* **postai úton** **postai ajánlott küldeményként** feladni az Önkormányzat címére (1073 Budapest, Erzsébet krt. 6.) egy példányban. A borítékra kérjük ráírni: **„2025. évi növényesítési pályázat jogorvoslati kérelem”.**

Postai feladás esetén, a borítékon szereplő postai bélyegzőn lévő időpont számít a benyújtás időpontjának. Vagy

* **elektronikusan:**

*a* <https://epapir.gov.hu> *(hivatali elérhetőség rövid név: BPVIIPH, KRID kód:*500127390)

A levélhez kérjük csatolni a pályázat benyújtásához szükséges dokumentumokat - lehetőleg pdf formátumban. Elektronikus úton, azaz ügyfélkapun, cégkapun keresztül történő feladás esetén az elküldés időpontja számít a benyújtás időpontjának. Vagy

* **személyesen:** papír alapon egy példányban, zárt borítékban a Polgármesteri Hivatal ügyfélszolgálatain (1073 Budapest, Erzsébet krt. 6. sz. alatti, vagy Budapest VII. kerület Garay u. 5. sz. alatti Polgármesteri Hivatal épületében) keddenként 8:00 órától 12:00 óráig, szerdánként 8:00 órától 12:00 óráig, majd 13:00 órától 18:00 óráig, csütörtökönként pedig 13:00 órától 16:00 óráig.

A zárt borítékra kérjük ráírni: **2025. évi növényesítési pályázat jogorvoslati kérelem.**

Ebben az esetben az irat Polgármesteri Hivatal általi érkeztetésének időpontja számít a benyújtás időpontjának.

* A jogorvoslati kérelemről való döntést a Polgármesteri Hivatal Városüzemeltetési Irodája készíti elő.
* A jogorvoslati kérelemről a Budapest Főváros VII. kerület Erzsébetváros Önkormányzata Képviselő-testülete dönt.

**Nyilvánosság**

A pályázaton részt vevő a pályázat benyújtásával egyben hozzájárul ahhoz, hogy az eljárás során rögzített adatokat az Európai Parlament és Tanács 2016/679. számú rendelete (GDPR), valamint az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) rendelkezéseit betartva, a pályázatot kiíró Budapest Főváros VII. kerület Erzsébetváros Önkormányzata, valamint a támogatási döntést előkészítő- és a támogatási döntést meghozó szerv a pályázattal, a pályázati eljárással és a támogatási döntéssel összefüggésben kezelje.

A pályázat benyújtója felelősséget vállal arra vonatkozóan, hogy a pályázati eljárás során az általa benyújtott anyagban szereplő természetes személyek adatainak kezelése jogszerűen történt, az érintettek a szükséges tájékoztatást megkapták.

A pályázó tudomásul veszi, hogy az Infotv. 1. melléklete alapján a pályázók adatai és a pályázat eredménye az Önkormányzat hivatalos honlapján ([www.erzsebetvaros.hu](http://www.erzsebetvaros.hu)) nyilvánosságra kerülnek.

Nyertes pályázó tudomásul veszi az Infotv. azon rendelkezését, mely szerint az a természetes személy, jogi személy vagy jogi személyiséggel nem rendelkező szervezet, aki vagy amely az államháztartás alrendszerébe tartozó valamely személlyel pénzügyi vagy üzleti kapcsolatot létesít, köteles e jogviszonnyal összefüggő közérdekből nyilvános adatra vonatkozóan - erre irányuló igény esetén - bárki számára tájékoztatást adni.

A jelen pályázati kiírásban nem szabályozott kérdésekben a Polgári Törvénykönyvről szóló 2013. évi V. törvény, valamint a tárgyhoz kapcsolódó egyéb jogszabályok vonatkozó rendelkezései az irányadók.

**A pályázattal kapcsolatban** további **felvilágosítást ad** hivatali munkaidőben a Polgármesteri Hivatal Városüzemeltetési Iroda munkatársa, Pásztor Dóra a 06-1-462-3287 telefonszámon.

Budapest, 2025. február 26.

Kertész Tamás

bizottsági elnök

A határozati javaslat mellékletei:

* Pályázati kiírás
* Pályázati kiírás mellékletei:

1. melléklet: TÁJÉKOZTATÓ a lakóközösségeknek és az önkormányzati intézményeknek nyújtandó vissza nem térítendő 2025. évi növényesítési pályázati támogatásról
2. melléklet: Pályázati adatlap
3. melléklet: Felhatalmazó levél minta
4. melléklet: Városi szennyezett levegőt tűrő fás szárú növények
5. melléklet: Támogatási szerződés minta
6. melléklet: Segédlet